गजनसूह् दै कन्नै लगदे प्रसिद्ध ग्रां करलूप दे सरबधै च इस्सै चास्ली दी जानकारी किट्ठी करदे होई मिगी ए गल्ल स्पश्ट होई जे उत्थें गंढलगाल ब्राह्मणों दी बस्ती इक ‘बेदा बावे’ दी जगीरदारी दै समै गै होई ही। ए वेदी बावा पंजाब दे महाराजा रंजीत सिंह हुंदे गुरु हे ते ए ग्रां उनें गी जगीरा तौर थ्होए दा हा। महाराजा रंजीत सिंह हुंदे राज-काल दै परैत्त ए ग्रां पुछा आलें दी जगीर बनी गेआ हा। अनुमान लाया जंदा ऐ जे गंढलगालें दे जजमान झुन्न जट्टें तदूं गै ‘झुन्नेचक्क’ जाई बसाया होग ते फी पिच्छुआं ‘ओबड़’ जांति दे जट्टें दा कोई बडका बी इत्थें आइयै इंदे कन्नै राही-बाही करन लगी पेआ। ए पैह‌‌्लें ‘अलै’ नां दे ग्रां च रौह‌‌्दा हा। ए थाह‌‌्‌र इसलै तसील आर. एस. पुरा च ऐ। उत्थें गै एदा बाकी शरीका बी रौह‌्दा हा। इनें जट्टें गी दाता अरजो दी हत्या लग्गी दी ही ते ए अपनी जूही वटाना चाह‌्दे हे। इक जगह थमां लोकें दा दूई जगह जाई बस्सने च मता सारा कारण ए ‘जूही बटाना’ गै होंदा हा।